A BIZOTTSÁG 553/2009/EK RENDELETE
(2009. június 25.)
A magyar intervenciós hivatal birtokában lévő, a 2007/2008-as idénynél korábban betakarított kukoricakészletek közösségi piacon történő viszonteladására vonatkozó folyamatos ajánlattételi felhívás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 43. cikkének f) pontjára, összefüggésben a 4. cikkével,
mivel:
(1)
A kifizető ügynökségek vagy az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 2009. február 12-i 127/2009/EK bizottsági rendelet (2) előírja, hogy az intervenciós hivatalok birtokában lévő gabonafélék értékesítése pályázati felhívások útján történik olyan eladási áron, amely nem zavarja meg a piac működését.
(2)
A 712/2007/EK bizottsági rendelet (3) a 2007/2008-as gazdasági év tekintetében folyamatos pályázati felhívásokat nyitott meg a tagállamok intervenciós hivatalainak birtokában lévő gabonaféléknek a közösségi piacon történő továbbértékesítésére. Annak érdekében, hogy a 2008/2009-es gazdasági év első hónapjaiban biztosított legyen a tenyésztők és az állati takarmányok gyártóinak versenyképes áron történő ellátása, ezt a rendeletet módosították úgy, hogy a részleges pályázati felhívások keretében 2008. december 17-ig lehessen ajánlatokat benyújtani.
(3)
A 2007/2008-as gazdasági év elején a közösségi intervenciós gabonakészlet 2,46 millió tonna volt, ebből 2,23 millió tonna kukorica. A gazdasági év során a 712/2007/EK rendelet által megnyitott felhívás keretében rendszeresen értékesítették az intervenciós készleteket, különösen kukoricából.
(4)
Azonban a 2008. szeptember közepe óta fennálló piaci helyzet, nevezetesen az árak alakulása következtében a piaci szereplők nem tettek több ajánlatot, és október 31-én még mintegy 16 000 tonna intervenciós kukorica állt rendelkezésre. Ezek a régebbi (főleg a 2004. és 2005. évi betakarításból származó) készletek a 2008-as bőséges közösségi kukoricaterméssel versengenek a piacon, melynek eladási ára már 2008. október 31-én az intervenciós ár alatt volt. Erre való tekintettel indokolt ezeket a készleteket hozzáférhetővé tenni a belső piacon.
(5)
A 127/2009/EK rendelet 7. cikkének (3) bekezdése előírja, hogy ha a közös piacszervezés működésében zavar tapasztalható, például nehézségekbe ütközik az adott gazdasági évben a gabonának az említett cikk (1) bekezdése szerinti áron történő értékesítése, a közösségi piacon történő értékesítés különleges versenytárgyalási eljárások útján is megvalósítható. A magyar intervenciós hivatal birtokában lévő, a 2007/2008-as idénynél korábban betakarított kukorica régóta tartó tárolása és a magyar piacon jelenleg tapasztalható árak olyan rendkívüli körülmények, amelyek indokolttá teszik a 2007/2008-as idénynél korábban betakarított kukoricának az intervenciós árnál alacsonyabb áron való értékesítésére vonatkozó különleges ajánlattételi felhívás megnyitását.
(6)
Másfelől a közösségi piacon a kukorica árában jelentős ingadozás figyelhető meg. Az ár ingadozására tekintettel előfordulhat, hogy a felhívások kedvezményezettjei nem szállítják el a számukra odaítélt tételeket. Ennek fényében nem tűnik elegendőnek az elszállítás biztosításához a 127/2009/EK rendelet 5. cikke (3) bekezdésének második albekezdésében előírt tonnánként 5 eurós biztosíték. E helyzet orvoslása és az e rendelet által szabályozott ajánlattételi felhívás hatékony működése érdekében helyénvaló megemelni az említett biztosíték összegét.
(7)
A közösségi piac helyzetének figyelembevétele érdekében a felhívás kezelésével a Bizottságot célszerű megbízni. Ezen kívül odaítélési együtthatót kell meghatározni a minimális értékesítési áron tett ajánlatokra vonatkozóan.
(8)
A rendszer hatékony kezelése céljából elő kell írni, hogy a Bizottság által megkövetelt adatokat elektronikus úton juttassák el. Fontos, hogy az intervenciós hivatal által a Bizottság részére készített tájékoztatás megőrizze az ajánlattevők névtelenségét.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A magyar intervenciós hivatal a Közösség belső piacán ajánlattételi felhívás útján eladásra kínálja a birtokában lévő, a 2007/2008-as idénynél korábban betakarított kukoricát.
2. cikk
(1) Az 1. cikkben említett értékesítések a 127/2009/EK rendeletben meghatározott feltételek szerint történnek.
(2) A 127/2009/EK rendelet 7. cikkének (1) bekezdésétől eltérve a minimális eladási ár lehet alacsonyabb a havi növekménnyel növelt intervenciós árnál.
(3) A 127/2009/EK rendelet 5. cikkének (3) bekezdésétől eltérve az ajánlattételhez megkövetelt biztosíték összege tonnánként 10 euro.
3. cikk
(1) Az első részleges ajánlattételi felhívásra tett ajánlatok benyújtásának határideje (brüsszeli idő szerint) 2009. június 30-án 13 óra.
Az ezt követő részleges ajánlattételi felhívások tekintetében az ajánlatok benyújtási határideje a következő szerdákon 13 óra (brüsszeli idő szerint):
-
2009. július 15.,
-
2009. augusztus 5. és 26.,
-
2009. szeptember 9. és 23.,
-
2009. október 14. és 28.,
-
2009. november 11. és 25.,
-
2009. december 2. és 16.
(2) Az ajánlatokat a magyar intervenciós hivatalhoz a következő címre kell eljuttatni:
Mezőgazdasági és Vidékfejlesztési Hivatal
Soroksári út. 22-24
H-1095 Budapest
Téléphone (36) 1219 62 60
Télécopieur: (36) 1219 89 05
E-mail: ertekesites@mvh.gov.hu
Website: www.mvh.gov.hu
4. cikk
Az említett intervenciós hivatal a 3. cikk (1) bekezdésében megállapított, az ajánlatok benyújtására vonatkozó határidők lejártát követő négy órán belül tájékoztatja a Bizottságot a benyújtott ajánlatokról. Amennyiben egyetlen ajánlat sem érkezett, a tagállam a fent említett határidőn belül közli ezt a Bizottsággal. Ha a tagállam az előírt határidőn belül semmilyen értesítést nem küld a Bizottságnak, akkor a Bizottság úgy tekinti, hogy az érintett tagállamban egyetlen ajánlatot sem nyújtottak be.
Az első albekezdésben említett tájékoztatást elektronikus úton, az. mellékletben szereplő mintának megfelelően kell megtenni. Az ajánlattevők neve a tájékoztatásból nem derülhet ki.
5. cikk
(1) Az 1234/2007/EK rendelet 195. cikkének (2) bekezdésében említett eljárásnak megfelelően a Bizottság megállapítja a kukorica minimális értékesítési árát, vagy úgy dönt, hogy nem veszi figyelembe a beérkezett ajánlatokat.
(2) Abban az esetben, ha a minimális eladási árnak az (1) bekezdés szerinti megállapítása ahhoz vezetne, hogy az ajánlatok a rendelkezésre álló mennyiséget meghaladnák, a minimális eladási ár mellett meghatározható odaítélési együttható a rendelkezésre álló maximális mennyiség figyelembevétele érdekében.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 25-én.